Kázeň z evanj. Služieb Božích s Večerou Pánovou v Bratislave (Nový kostol),

Po Deviatniku, 4. 2. 2024, 8.30/10.00, ES 186, 203, 490, A 70; ep.: 1J 5, 13 – 17, ev.: Mk 3, 20 – 27; zborové vzdelávanie – téma: Hriech proti Duchu Svätému

**Marek 3, 28 – 30** (v kontexte veršov 20 – 30): „[*28*](https://biblia.sk/index.php?akc=biblia_sk&hl_kniha=mrk&cislo_2=28&cislo_1=3&hl_druh=3&sync=#ts1)*Vpravde, hovorím vám, že všetky hriechy, aj rúhania, akokoľvek by sa synovia ľudskí rúhali, sa im odpustia;*[*29*](https://biblia.sk/index.php?akc=biblia_sk&hl_kniha=mrk&cislo_2=29&cislo_1=3&hl_druh=3&sync=#ts1)*kto by sa však rúhal Duchu Svätému, nemá odpustenia naveky, ale bude vinný večným hriechom.* [*30*](https://biblia.sk/index.php?akc=biblia_sk&hl_kniha=mrk&cislo_2=29&cislo_1=3&hl_druh=3&sync=#ts1)*(Povedal im to preto), lebo hovorili: Má nečistého ducha!“*

**Milí bratia, milé sestry!**

Zo slov: „*Kto by sa ... rúhal Duchu Svätému, nemá odpustenia naveky, ale bude vinný večným hriechom“* (Mk 3, 29) nás až zamrazí. Ide z nich strach. Dovoľte preto začať naše spoločné premýšľanie o téme **Hriech proti Duchu Svätému** pripomenutím textu z Rímskym (15, 4): *„Lebo čokoľvek bolo napísané nám na poučenie, bolo napísané, aby sme skrze trpezlivosť a skrze útechu Písem mali nádej.“* V ich zmysle je zrejmé, že **učenie o hriechu proti Duchu Svätému nie je v Biblii preto, aby nás prestrašilo či mučilo našu myseľ, ale nám bolo na poučenie a aby potešilo vyľakané srdcia.** Veď napriek tomu, že správa: *„Kto by sa rúhal Duchu Svätému, nemá odpustenia naveky, ale bude vinný večným hriechom“* patrí k najtemnejším miestam v evanjeliu, **tieto slová obsahujú aj mnoho pozitívneho.** Pán Ježiš v nich tvrdí, že **okrem jednej veci je všetko ostatné odpustiteľné, môže byť odpustené.**

Polemika o tom, čo môže a čo nemôže byť odpustené, prebiehala už oddávna. **Stará zmluva pozná neúmyselne a úmyselne konané hriechy.** Za tie úmyselne konané bolo trestom vyobcovanie z náboženskej obce.

**V ranej kresťanskej cirkvi, kde počas prenasledovania viacerí odpadli od viery, vznikla otázka, či je možné pokrstenému odpustiť také hriechy ako zapretie Pána Ježiša Krista, cudzoložstvo či vraždu.** Názory boli za aj proti. **Presadila sa mienka:** **áno, aj také hriechy môžu byť odpustené tým, ktorí ich úprimne ľutujú – kajajú sa z nich.**

Pán Ježiš odpustil Petrovi, ktorý Ježiša 3 razy zaprel, tvrdiac, že Ho nepozná. Pri poslednej Večeri Ježiš podal skyvu chleba aj Judášovi, ktorý čoskoro na to Pána za peniaze zradil. Ježiš odpustil Saulovi, ktorý predtým, ako sa stal apoštolom Pavlom, tvrdo prenasledoval kresťanov. Možno sa v nás až čosi búri. **Naozaj môže byť odpustené všetko?** Aj nacistické koncentráky, komunistické väzenia a gulagy, znásilňovanie, pedofília, zrada, podpísanie spolupráce s ŠtB...? – Fakt všetko?

Bratia a sestry, **evanjelium je dobrá, radostná správa, že Pán odpúšťa aj tým, ktorí sa javili ako stratené prípady**: Zacheus – L 19, 1 – 10, žena cudzoložnica – J 8, 1 – 11, **či tým, ktorí seba považovali za beznádejné prípady.** Taký bol zločinec na kríži – L 23, 40 – 41, ktorý druhého lotra rúhajúceho sa Ježišovi takto napomenul: *„Ani ty sa nebojíš Boha, a si celkom tak odsúdený! A my spravodlivo, lebo dostávame zaslúžený trest za to, čo sme spáchali, ale Tento neurobil nič zlého.“*

Evanjelium je posolstvo o milosti, o odpustení. Keď v Mk 3, 28 – 29 zrazu **počujeme o drsnej, kategorickej výnimke, že niečo byť odpustené nemôže.**Pričomnaše: *„Vpravde, hovorím vám“* uvádza grécky originál Novej zmluvy slovíčkom: ***„Amen“***, ktoré vyjadruje, že na výrok, spojený s *„Amen“* sa dá skalopevne spoľahnúť. *„Amen“* znejúce z úst Pána Ježiša podčiarkuje Ježišovu autoritu.

Pán Ježiš zvestuje neuveriteľnú správu: *„Amen, hovorím vám, že všetky hriechy, aj rúhania, akokoľvek by sa synovia ľudskí rúhali, sa im odpustia.“* Áno, akékoľvek rúhanie môže byť kajúcim odpustené. **Nikto nie je takou beznádejne stratenou ovcou, aby nemohol byť nájdený. Nič nie je také závažné, aby odpúšťajúca Božia láska nebola ešte závažnejšia**, okrem jedinej výnimky: rúhania sa Duchu Svätému. S tým je to inak.

**Čo je ono rúhanie Duchu Svätému, ktoré nemožno odpustiť?** V dejinách cirkvi sa môžeme stretnúť s mnohými výkladmi tohto biblického miesta. Cirkevný otec Augustín podáva vysvetlenie, že Boh chce spasiť každého a že **hriech proti** **Duchu Svätému spácha až ten, kto až do smrti vzdorovito odmieta pokánie.** Môžeme s tým súhlasiť. Chybičkou „krásy“ tohto vysvetlenia je, že z neho akoby mimochodom vyplynie, že mieri na donatistov, s ktorými Augustín viedol ostrý spor. Donatizmus bolo prísne hnutie namierené proti tým, ktorí nevydržali prenasledovanie. Vyzdvihoval mučeníctvo, hlásal, že krst môže človek stratiť (donatisti boli za opakovaný krst) a že platnosť sviatosti závisí od osobnej svätosti toho, kto ju prisluhuje. Donatisti sa označovali za svätú cirkev, za cirkev mučeníkov, kým ostatných nazývali cirkvou zradcov...

U Athanázia nájdeme výklad, že rúhanie proti Ježišovej ľudskej podstate je odpustiteľné, kým rúhanie proti Ježišovej božskosti neodpustiteľné. Podľa Athanázia hrešia proti Duchu Svätému najmä ariáni, ktorí popierali Ježišovo božstvo a proti ktorým Athanázius bojoval.

Reformátori tvrdili, že odpustené môže byť všetko všetkým kajúcim, akurát že pápeženci sa rúhajú Svätému Duchu, keď zatemňujú evanjelium, a teda pre nich niet nádeje, niet odpustenia...

Vidíme, že **výklady tohto biblického textu boli nezriedka účelové.** Preto je potrebné **všimnúť si kontext, širšie súvislosti.**

Pán Ježiš má nepriateľov. Nazývajú ho *žráčom a pijanom vína, priateľom hriešnikov a colníkov* – kolaborantov s pohanskými utláčateľmi Rimanmi (L 7, 35). Ježiš bol vskutku neraz v spoločnosti ľudí, ktorými pre ich pochybenia ostatní pohŕdali. Im sa zdalo, že so šírkou odpustenia to Ježiš preháňa, kým Jeho požiadavky sú príliš náročné, sú (pri)úzkou cestou.

V Markovi 3. kapitole (v. 10 – 11.15) čítame, že Ježiš uzdravuje a dokazuje moc nad démonmi. Zbožní znalci Zákona však začnú tvrdiť, že to koná mocou zlého, že **Ježiš stojí v službách zlého (Belzebuba)** a čo robí, je iba trik, ktorým chce nachytať slabých, zúfalých a osamelých, aby sa ich zmocnil a doviedol ich k závislosti na sebe. **Podľa nepriateľov je Ježiš vlk prezlečený do rúcha baránka...** Na vysvetlenie: ako Belzebub (v preklade *Baal vladár*) sa označoval jediný preživší z anjelov, ktorí sa vzbúrili voči Bohu. Má moc nad ľuďmi, nie však nad Bohom. **Nepriatelia tvrdia, že Ježiš je médiom, nástrojom zlého a len preto má moc vyháňať zlých duchov.** **To nie je iba lož, ale podlosť – antievanjelium, prevrátenie noriem.**

Pán Ježiš zniesol to, že Ho odmietali. Avšak ostro sa stavia proti tomu, aby bola spochybnená dôvera v Neho u tých ľudí, ktorí túžia po odpustení. **Hriechy proti jednotlivým prikázaniam a ustanoveniam Zákona sú odpustiteľné. Ale** **ak niekto dobrú Božiu vec akou je dielo spásy považuje za dielo satanovo, to odpustiť nemožno.**

Všetky hriechy sú odpustiteľné, teda oddeliteľné od hriešnika (Ježiš hriešnika miluje, hriech nenávidí); inak to je s **hriechom proti Duchu Svätému**. – **Hriechom, ktorým človek vedome zamieňa dobré a zlé. Je to neodpustiteľné zvrátenie hodnôt, znemožňujúce pravdivo sa orientovať v živote a vo svete. Brániace, aby zlé životné nasmerovanie človeka bolo napravené.** **Kto sa stavia proti odpusteniu a pomoci, ktorú Pán Ježiš prináša, sám sa tohto odpustenia a pomoci zbavuje.**

Ježiš nevyčíta zákonníkom, že Ho napadli. Presnejšie vyčíta im to, ale ako hriech, ktorý im bude odpustený. No ostro ich napomína, že **účelovo zdiskreditovali niečo, o čom vedeli, že je to dobré.** Pre množstvo ľudí zástupe je Ježiš poslednou nádejou. A keď im zákonníci podstrčia myšlienku, že je to iba diabolský prelud – že Ježiš je v službách zlého, tak tým ľuďom práve zobrali poslednú nádej. **Nádej**, ktorú **nemáme právo nikomu upierať. Nemáme právo vedome zavrieť dvere do Božieho kráľovstva tam, kde majú zostať otvorené.**

**Duchu Svätému sa** ne**rúha** ten, kto vedie hlúpe reči, kto zúfalo kričí, ale ten, **kto sa stretáva s Božou odpúšťajúcou a žehnajúcou mocou, ale naschvál ju prevracia.**

Máme slobodu otočiť sa Bohu chrbtom, vyčítať Mu, či posmievať sa Mu; ak sa z toho kajáme, bude nám odpustené. **Nesmieme** však **zatvárať dvere k Bohu, uškodiť druhému, obrátiť jeho dôveru v Krista na nedôveru, brať mu nádej,** pohoršovať maličkých, slabých vo viere. **Je neodpustiteľné upierať druhým, že Pán Boh má pre nich otvorené náručie.**

**Pán Boh nesúdi hriech podľa veľkosti, ale podľa kajúcnosti. Povedané inak: Boh nám môže odpustiť hriech, ale nemôže nám odpustiť pokánie – lebo z nás nechce urobiť automaty. Spásu, nebo nikomu nasilu nevnucuje. Chce z nás chce mať ľudí, ktorí sú Mu zo srdca poslušní.** Uzavrieť sa pred Duchom Svätým v pevnosti svojej zbožnosti či samospravodlivosti – nechcieť, aby Pán Ježiš Kristus kraľoval nad nami – to je rúhane sa Duchu Svätému. Rúhanie sa Duchu Svätému je jediný hriech, ktorý nebude odpustený. **Rúhať sa Duchu Svätému značí odmietnuť to hlavné, čo Svätý Duch prišiel vykonať: priviesť nás k Ježišovi. Preto jediným neodpustiteľným hriechom je vzdorovité odmietnutie Ježiša, Božej milosti.** Keď ťa Duch Svätý upozorňuje na tvoju hriešnosť, nerobí to preto, aby si si zúfal, ale aby ťa priviedol k Ježišovi a ukázal ti, že **u Krista môžeš zložiť svoj hriech.** **Aj dnes v spovedi Večeri Pánovej to môžeš urobiť.**

Treba povedať, že **ak sa niekto obáva a trápi, že spáchal hriech proti Duchu Svätému, to samo je dôkazom, že ho nespáchal.** Ježišove slová dávajú nádej dokonca aj Jeho nepriateľom. – Pravda, ak sú ochotní v pokání kapitulovať. Lebo **vedome sa vzpierať jasne pravde, neochota oľutovať svoje hriechy, kajať sa z nich, je hriechom proti Svätému Duchu.** Pred tým Ježiš zákonníkov, ale aj nás varuje a vystríha, **aby sme nikomu neupierali nádej v Bohu**. A tak to, čo sa javí ako jedno z najtemnejších miest v evanjeliu, je vlastne prísnou výstrahou nášho dobrého Pána: **Chráň(me) sa niekomu upierať nádej na odpustenie, lámať nad palicu – nabudúce by to bol už neodpustiteľný hriech! Vďaka, že môžeme vedieť, na čo si máme bezpodmienečne dávať pozor. A vďaka najmä za to, že k Tebe, Spasiteľu Pane Ježiši Kriste, smieme prísť.** Amen.

**S použitím:**

***Petr Pokorný:****Evangelium podle Marka – Český ekumenický komentář k Novému zákonu (ČEK k NZ), svazek 2 (vyd. Centrum biblických studií AVČR a UK v Praze ve spolupráci s Českou biblickou společností, Praha 2016);*

***Jiří Mrázek:*** *Evangelium podle Matuše – ČEK k NZ, svazek 1 (vyd. CBS AVČR a UK v Praze ve spolupráci s ČBS, Praha 2011);*

***Angelo Scarano****: Listy Janovy – ČEK k NZ, svazek 19 (vyd. CBS AVČR a UK v Praze ve spolupráci s ČBS, Praha 2021);*

***Greg Laurie:*** *Garantuje to Boh (zamyslenie /Ef 1, 13/, EvS, 15. 8. 2023)*

**Martin Šefranko, evanjelický a. v. farár**